
1. A GYÓGYSZER NEVE

Milgamma N lágy kapszula


2. MINŐSÉGI ÉS MENNYISÉGI ÖSSZETÉTEL

0,25 mg cianokobalamint, 90 mg piridoxin-hidrokloridot, 40 mg benfotiamint tartalmaz kapszulánként.

Ismert hatású segédanyag(ok): 5,19-7,89 mg szorbitot tartalmaz kapszulánként.

A segédanyagok teljes listáját lásd a 6.1 pontban.


3. GYÓGYSZERFORMA

Lágy kapszula.
Egyik oldalán fehér színű, másik oldalán rózsaszín, nem átlátszó, henger alakú lágy zselatin kapszulába töltött 265 mg töltettömegű rózsaszín, vanília illatú paszta.


4.	KLINIKAI JELLEMZŐK

4.1	Terápiás javallatok

Gyulladásos eredetű és idegbetegségek, mint diabetes mellitus és alkohol okozta polyneuropathia, migrén, fájdalmas izomfeszülések, a gerincvelő radiculáris irritációs szindrómái, nyaki gerincoszlopszindróma, cervicobrachiális szindróma, herpes zoster, faciális paresis. Elhúzódó reconvalescentia, és geriátriai esetekben.

4.2	Adagolás és alkalmazás

Adagolás

Szokásos dózisa naponta 3-4-szer 1 db kapszula. Enyhébb esetekben és amennyiben a gyógyszerre adott válasz különösen jó, 1-2 db kapszulát ajánlott naponta bevenni.
Gyermekek és serdülők
A Milgamma N lágy kapszula biztonságosságát és hatásosságát gyermekek esetében nem igazolták, ezért gyermekeknél és 18 év alatti serdülőknél nem alkalmazható. Nincsenek rendelkezésre álló adatok.

Az alkalmazás módja
A kapszulákat szétrágás nélkül, étkezés után kevés folyadékkal kell bevenni.

4.3	Ellenjavallatok

A készítmény hatóanyagaival, földimogyoróval vagy a szójával, illetve a 6.1 pontban felsorolt bármely segédanyagával szembeni túlérzékenység.

Azoknak a B12-hiányos betegeknek, akiknél fennáll a Leber-féle opticus atrophia kockázata, nem szabad cianokobalamint adni a B12-hiány kezelésére.

4.4	Különleges figyelmeztetések és az alkalmazással kapcsolatos óvintézkedések

Mivel a felesleges kobalamin a vesén keresztül ürül, a B12‑vitamin felhalmozódhat, különösen a végstádiumú vesebetegségben (dialízisre szoruló) betegek esetében. A szérum B12‑vitamin szintjét rendszeresen ellenőrizni kell, és a kezelési ütemezést ennek megfelelően kell módosítani a megfelelő szérumszint fenntartása érdekében.

A farmakokinetikai, biztonságossági és hatásossági adatok hiánya miatt májkárosodásban szenvedő betegek esetében szorosabb betegmegfigyelés válhat szükségessé.

A piridoxintartalom miatt a Milgamma N lágy kapszula tartós (6 hónapnál hosszabb) alkalmazása neuropathia kialakulásához vezethet.

A piridoxin túl nagy dózisainak hosszan tartó alkalmazása perifériás neuritist okozhat, amely az izoniazid‑toxicitásra jellemző tünetekhez hasonlóan zsibbadással, paraesthesiával, égő érzéssel vagy járásbizonytalansággal járhat. Neuropathiás tünetek jelentkezése esetén a Milgamma N lágy kapszula alkalmazását azonnal abba kell hagyni.

Figyelembe kell venni a szorbitot (vagy fruktózt) tartalmazó egyéb készítmények és a táplálékkal bevitt szorbit (vagy fruktóz) együttes hatását. A szájon át alkalmazott gyógyszerek szorbittartalma befolyásolhatja az egyidejűleg alkalmazott egyéb gyógyszerek biohasznosulását.

4.5	Gyógyszerkölcsönhatások és egyéb interakciók

A tiamint az 5-fluoruracil inaktiválja, mivel az 5-fluoruracil kompetitív módon gátolja a tiaminnak tiamin-pirofoszfáttá történő foszforilációját, ami a hiányállapot kialakulásának kockázatát növeli még olyan betegeknél is, akiknél korábban nem állt fenn hiány.
Rendszeres monitorozás javasolt, és az 5‑fluorouracil‑kezelés alatt mérlegelni kell a tiamin profilaktikus alkalmazását. Hiányállapot gyanúja vagy neurológiai tünetek (például zavartság, ataxia, szemészeti jelek) jelentkezése esetén azonnal tiamint kell adni.

Ezenkívül, bár korlátozott számú klinikai bizonyíték áll rendelkezésre, a pemetrexed vagy altretamin melletti kiegészítő tiamin alkalmazása összefüggésbe hozható a kemoterápiás kezelés mellékhatásainak (például neuropathia, fáradtság) csökkenésével, valamint a daganatos betegek tápláltsági és anyagcsere‑állapotának javulásával.

A piridoxin terápiás dózisai csökkentik a levodopa‑tartalmú készítmények terápiás hatását.
Ezért a Parkinson‑kórban L‑dopa‑kezelésben részesülő betegek nem kaphatnak a napi szükségletet meghaladó B6‑vitamin‑dózisokat. Ez az ajánlás nem vonatkozik a perifériás dekarboxiláz‑gátlóval kombinált kezelésre.
A piridoxinantagonisták (például hidralazin, izoniazid (INH), D‑penicillamin, cikloszerin), az alkohol használata, valamint az ösztrogéntartalmú orális fogamzásgátlók tartós használata piridoxinhiányhoz vezethet.

A B12‑vitamin felszívódása csökkenhet protonpumpa‑gátlók (például omeprazol), H2‑hisztaminreceptor‑blokkolók (például cimetidin), kolchicin, aminoglikozidok (például neomicin), aminoszalicilsav, antiepileptikumok, káliumsók és metildopa, valamint alkohol egyidejű alkalmazása esetén.

A szérum B12‑vitamin‑koncentráció csökkenhet orális fogamzásgátlót, metformint vagy antipszichotikumokat (például olanzapint vagy risperidont) szedő betegek esetén.

A klóramfenikol csökkentheti a B12‑vitamin hatásait anémiás betegekben.

A nitrogén‑oxiddal való hosszan tartó expozíció funkcionális B12‑vitaminhiányt és súlyos neurológiai mellékhatásokat okozhat még normális B12‑vitaminszintek mellett is.


4.6	Termékenység, terhesség és szoptatás
Terhesség
A B1‑, B6‑ és B12‑vitamin terhes nőknél történő alkalmazására vonatkozóan nem áll rendelkezésre, vagy csak korlátozott mennyiségű adat áll rendelkezésre.
Az állatkísérletek a reprodukciós toxicitás szempontjából nem kielégítőek (lásd 5.3 pont).
A Milgamma N lágy kapszula alkalmazása terhesség alatt nem ajánlott.

Szoptatás
A tiamin, a piridoxin és a cianokobalamin kiválasztódnak az anyatejbe. A hatóanyagok újszülöttekre/csecsemőkre gyakorolt hatásáról nem áll rendelkezésre elegendő adat.
A piridoxin 450–600 mg-os napi dózisának 5–7 napos alkalmazása a laktáció gátlását idézte elő.
A Milgamma N lágy kapszula alkalmazása szoptatás alatt nem javasolt.

Termékenység
A Milgamma N lágy kapszula termékenységre gyakorolt hatására vonatkozóan nem áll rendelkezésre klinikai adat.

4.7	A készítmény hatásai a gépjárművezetéshez és gépek kezeléséhez szükséges képességekre

A Milgamma N lágy kapszula nem, vagy csak elhanyagolható mértékben befolyásolja a gépjárművezetéshez és a gépek kezeléséhez szükséges képességeket.

4.8	Nemkívánatos hatások, mellékhatások

A mellékhatásokat általában az alábbi gyakorisági kategóriák szerint értékelik:
Nagyon gyakori ≥ 1/10
Gyakori ≥ 1/100 – <1/10
Nem gyakori ≥ 1/1000 – <1/100
Ritka ≥ 1/10 000 –<1/1000
Nagyon ritka <1/10 000
Nem ismert (gyakorisága a rendelkezésre álló adatokból nem állapítható meg)

Idegrendszeri betegségek és tünetek:
Gyakorisága nem ismert: perifériás szenzoros neuropathiákat válthat ki (tartós alkalmazást követően, lásd 4.4 és 4.9 pontok).

Emésztőrendszeri betegségek és tünetek:
Gyakorisága nem ismert: Emésztőrendszeri betegségek és tünetek (hányinger vagy egyéb gasztrointesztinális panaszok).

Általános tünetek, az alkalmazás helyén fellépő reakciók:
Gyakorisága nem ismert: láz.

Immunrendszeri betegségek és tünetek:
Ritka: Túlérzékenységi reakciók, amelyek urticaria, kiütés vagy kiterjedt területeken jelentkező pruritus formájában nyilvánulhatnak meg, anaphylaxiás sokk.

A bőr és a bőr alatti szövet betegségei és tünetei:
Nagyon ritka: Acne-szerű bőrkiütések

Feltételezett mellékhatások bejelentése
A gyógyszer engedélyezését követően lényeges a feltételezett mellékhatások bejelentése, mert ez fontos eszköze annak, hogy a gyógyszer előny/kockázat profilját folyamatosan figyelemmel lehessen kísérni. 
Az egészségügyi szakembereket kérjük, hogy jelentsék be a feltételezett mellékhatásokat a hatóság részére az V. függelékben található elérhetőségek valamelyikén keresztül:

4.9	Túladagolás


a) A túladagolás tünetei 
A benfotiamin és a cianokobalamin orális alkalmazása esetén széles terápiás indexük miatt nem várhatók túladagolási tünetek. Ezen vitaminokkal kapcsolatban intoxikációs vagy túladagolási tüneteket nem írtak le.
A B6‑vitamin nagy dózisai rövid ideig történő alkalmazás esetén (napi 1 g feletti dózisok) neurotoxikus hatásokat okozhatnak. Ugyanakkor napi 100 mg‑os dózis több mint 6 hónapon át történő szedése neuropathiát válthat ki. A túladagolás alapvetően szenzoros polyneuropathia formájában jelentkezik, amelyhez esetenként ataxia társulhat. Rendkívül nagy dózisok görcsöket idézhetnek elő.

b) A túladagolás kezelése
150 mg/ttkg feletti piridoxin-hidroklorid akut dózisok bevételét követően hánytatás és aktív szén beadása javasolt. A hánytatás a bevételt követő 30 percben a leghatásosabb.
Szükség lehet intenzív orvosi ellátásra is.


5. FARMAKOLÓGIA TULAJDONSÁGOK

5.1	Farmakodinámiás tulajdonságok

Farmakoterápiás csoport: B1-vitamin B6- és/vagy B12-vitaminnal kombinációban
ATC-kód: A11DB03

A Milgamma N lágy kapszulában lévő neurotrop B-vitaminok (B1-vitamin-származék, B6-vitamin, B12-vitamin) kedvezően befolyásolják az idegrendszer és a mozgásszervek gyulladásos és degeneratív megbetegedéseit. A vitaminhiány pótlásán túlmenően a nagy vitamin dózisokat tartalmazó kombinációnak kifejezett analgetikus, antineuralgikus és regeneratív hatásai vannak.

Egy placebokontrollos, kettős vak klinikai vizsgálatban a benfotiamin, a B6-vitamin- és a B12-vitamin-kombináció hatásosságát vizsgálták diabeteses polyneuropathiában szenvedő betegeken. A terápia ideje alatt jelentős javulást tapasztaltak a fájdalom és az érzékelési zavarok terén (Ledermann and Wiedey, 1989).

Egy placebokontrollos, kettős vak klinikai vizsgálat szerint jelentős javulás volt kimutatható az ideg vezetési sebesség vonatkozásában benfotiamin, B6-vitamin- és a B12-vitamin-kombináció adagolását követően diabeteses polyneuropathiában szenvedő betegeken. A hosszú távú utánkövetés eredménye a vizsgálat befejezését követően 9 hónappal megerősítette ezt a pozitív hatást (Stracke et al., 1996).

A benfotiamin az allitiaminok csoportjába tartozik, a B1-vitamin lipidoldékony előanyaga (prodrugja). Számos előnye van a vízoldékony tiaminnal szemben:

1. A benfotiamin felszívódása 3-5-ször kedvezőbb az ekvivalens mennyiségű tiamin-hidrokloridénál.
2. A benfotiamin bevitelét követően nagyobb arányban (2-5-szörös mennyiségben) alakul át metabolikusan aktív koenzimmé, kokarboxilázzá, mint a hasonló mennyiségű tiamin.
3. A benfotiamin jóval rezisztensebb a tiamináz bontó enzimjével szemben.
4. Még nagyon magas orális benfotiamin dózisok sem váltanak ki anafilaktoid reakciókat.
5. Míg a tiamin-hidroklorid gátolja a bél-perisztaltikát, a benfotiamin enyhe stimuláló hatást fejt ki a simaizomzatra.
6. A benfotiamin íztelen és szagtalan. Szedésekor a vízoldékony B1-vitaminnal ellentétben nem okoz tipikus, kellemetlen testszagot.

A B6-vitamin szabályozza a fehérje-, zsír és szénhidrát lebontását. Az extrapiramidális tüneteket az agytörzsre kifejtett hatása révén gátolja.
A B12-vitamin esszenciális a sejtanyagcsere a normális vérképzés, és az idegrendszer működéséhez. Katalizálja a biológiai nukleinsav szintézist, és ezáltal elősegíti az új sejtmagok felépülését. Nagy dózisokban a B12-vitaminnak is vannak analgetikus, antiallergiás és keringés javító hatásai.

5.2	Farmakokinetikai tulajdonságok

Az orálisan beadott benfotiamint a bélben lévő foszfatáz enzim S-benzoltiaminná (SBT) alakítja át.
Ez jobban felszívódik, mint a vízoldékony tiamin származékok, és a vérkeringésbe jutva bekerül a sejtek belsejébe, ahol enzimatikus debenzoiláció révén tiaminná alakul, amelyet a tiamin-kináz konvertál aktív koenzimmé (kokarboxilázzá, másnéven tiamin difoszfáttá). A szervezetben körülbelül 1 mg lebomlik naponta. A tiamin felesleg a vizelettel kiválasztódik.
A kokarboxiláz, többek között a piruvát dehidrogenáz koenzimje, amely kulcsszerepet játszik az oxidatív glukóz lebontásban. Mivel az idegsejtekben az energia termelődés elsősorban oxidatív glukóz lebontás révén történik, a sejtek működése szempontjából alapvető a megfelelő tiamin-ellátás. Ha a glukózszint emelkedik, fokozódik a tiamin-szükséglet is. Benfotiaminnal nagyobb intracelluláris tiamin és aktív koenzim koncentrációk érhetők el, mint a vízoldékony tiamin-származékok orális adagolásával.
A kokarboxiláz elégtelen vérszintje az intermedier bomlástermékek, így a piruvát, laktát és ketoglutarát felszaporodását eredményezi a vérben és a szövetekben, amelyre a vázizomzat, a myocardium és a központi idegrendszer különösen érzékenyen reagál. A benfotiamin gátolja ezeknek a toxikus anyagoknak a felszaporodását. Emellett a benfotiamin terápiás dózisokban alkalmazva analgetikus sajátságokkal is rendelkezik.
A szervezet B6-vitamin státuszát terheléses triptofán teszttel ellenőrzik. L-triptofán 0,1 g/ttkg orális alkalmazását követően, a xanturénsav-kiválasztás általában kevesebb mint 30 mg 24 óra leforgása alatt. Az ennél nagyobb xanturénsav-kiválasztás a B6-vitamin-hiány jele.
A piridoxin, piridoxal és piridoxamin nagyon gyorsan abszorbeálódnak, és piridoxal-5 foszfáttá (PALP), illetve piridoxállá foszforilálódnak illetve oxidálódnak. A fő kiválasztási termék a 4-piridoxinsav.
A táplálékból az emésztés során felszabaduló B12-vitamint a gyomorban az intrinsic factor (IF) köti meg. Ez a glikoprotein a gyomor parietális sejtjeiben képződik. A B12-vitamin-IF komplex rezisztens a proteolitikus enzimekkel szemben, és átjut a distális ileumba, ahol specifikus receptorokhoz kötődik, amelyek biztosítják a vitamin felszívódását. A B12-vitamin a mucosán keresztül átjut a kapilláris keringésbe, ahol a transzkobalamin transzport fehérjéhez kötődik. Ezt a kompexet gyorsan abszorbeálja a máj, a csontvelő és az egyéb proliferáló sejtek.
B12-vitamin felszívódási zavar lép fel azoknál a betegeknél, akiknél hiányzik az intrinsic factor, akik gastrectomiát követő malabsorptióban vagy bélbetegségekben, bélelváltozásokban szenvednek, vagy akiknél autoimmun antitestek képződése áll fenn. Általában a táplálékból csak 1,5–3,5 µg B12-vitamin szívódik fel.
A B12-vitamin kiválasztódik az epével és bekerül az enterohepatikus körforgásba. A B12-vitamin bejut a placentába is.

Biotranszformáció
A benfotiaminnak a vízoldékony tiamin-mononitráthoz viszonyított jóval nagyobb biohasznosulását tíz fiatal férfin egy összehasonlító klinikai vizsgálatban BITSCH (1990) igazolta.
A benfotiamin dózisfüggő mértékben szívódik fel, mivel lipoid-oldékonyságának köszönhetően a tiaminnal ellentétben nem szaturálható kinetika jellemzi. Összehasonlításképpen a vízoldékony tiaminból legfeljebb napi 10 mg szívódik fel. Ezen felül a benfotiamin hosszabb ideig tárolódik a szövetekben.
A benfotiamin a lipid-oldékony tiamin-származékok közül egyértelműen a legkedvezőbb. Egy összehasonlító, crossover-jellegű klinikai vizsgálatban BITSCH (1992) bebizonyította, hogy benfotiamin adagolást követően például az AUC-érték (görbe alatti terület – idő profil) a plazmában négyszer nagyobb volt, mint a megfelelő fursultiamin értékek; a plazmában mért maximális tiamin-koncentráció (Cmax) pedig benfotiamin adását követően duplája volt a megfelelő fursultiamin értékeknek.
A B1-vitamin-státusz megállapítására az erythrocytákban a tiamindifoszfát-dependens-enzim, így például transzketoláz (ETK) aktivitásának mérése, valamint aktiválódásuk lehetséges mértéke, az aktivációs koefficiens (-ETK) meghatározása alkalmas. Az ETK koncentráció értéke a plazmában 2 µg/100 ml és 4 µg/100 ml közötti.

A piridoxal-5 foszfát (PALP) átlagos szérumszintje 1,2 µg/100 ml. A B6-vitamin átlagos szintje a vérben 6 µmol/100 ml.
Nem tapasztalták hypervitaminosis és más mellékhatások előfordulását még napi 1 g-ot meghaladó dózisok hetekig, hónapokig tartó adagolása során sem.

A normál plazma koncentráció 200–900 pg/ml, míg hiányállapot esetén <200 pg/ml. A keringésben jelen lévő B12-vitamin mindössze 0,1 %-a a teljes vitamin mennyiségnek.
A napi B12-vitamin-szükséglet körülbelül 1 µg. Az aktuálisan a keringésben nem található B12-vitamin a szervezetben főként a májban tárolódik. A szervezetben lévő tartalék ("body-pool") 3-5 mg, amelynek 50-90%-át a máj tartalmazza.
A kolchicin, etanol és neomicin gátolják a B12-vitamin felszívódását (ez esetben parenterális bevitel javasolt). Biguanid-típusú orális antidiabetikumok és p-aminoszalicilsav, valamint klóramfenikol és C-vitamin, befolyásolják a B12-vitamin felszívódását.
A cianocobalamin biológiai felezési ideje a plazmában 123 óra.

5.3	A preklinikai biztonságossági vizsgálatok eredményei

A rendelkezésre álló irodalmi adatok, valamint a több évtizedes terápiás tapasztalatok nem utalnak arra, hogy a benfotiamin és a B12-vitamin bármilyen mutagén, rákkeltő vagy reprodukciós toxicitási sajátságokkal rendelkezne.


6.	GYÓGYSZERÉSZETI JELLEMZŐK

6.1	Segédanyagok felsorolása

Szilárd zsír, lecitin, glicerin 85%, kalcium-hidrogén-foszfát, etilvanillin, titán-dioxid (E171), vörös vas-oxid (E172), zselatin, Karion 83 (mannit E 421, szorbit E 420, hidrogénezett hidrolizált keményítő), finomított repceolaj.

6.2	Inkompatibilitások

A benfotiamin esetében a tiaminra jellemző inkompatibilitás általában nem tapasztalható.
Csak aminofillinnel, C-vitaminnal vagy magas hőmérséklet  és nedvesség esetén B2-vitaminnal kombinálva mutatott elszíneződést.

A B12-vitamin oxidáló és redukáló hatású anyagokkal és nehézfémsókkal szemben inkompatibilis. A B12-vitamin a B-komplexek más faktoraihoz hasonlóan a tiamin-tartalmú oldatokban a tiamin bomlástermékei miatt gyorsan károsodik (ez a hatás kisebb Fe-ion koncentrációval kivédhető). A riboflavin különösen egyidejű fény hatásra destruktív hatást fejt ki; a fotolízist a nikotinamid meggyorsítja, míg antioxidánsok gátolják a folyamatot.

6.3	Felhasználhatósági időtartam

18 hónap

6.4 Különleges tárolási előírások

Legfeljebb 25 ºC-on tárolandó.

6.5	Csomagolás típusa és kiszerelése

Kapszulák színtelen, átlátszó PVC/PVDC/Al buborékcsomagolásban és dobozban.
20×, 50×, 100×, valamint kórházi kiszerelés: 500×, 1000× db kapszula.


6.6	A megsemmisítésre vonatkozó különleges óvintézkedések és egyéb, a készítmény kezelésével kapcsolatos információk

Bármilyen fel nem használt gyógyszer, illetve hulladékanyag megsemmisítését a gyógyszerekre vonatkozó előírások szerint kell végrehajtani.

Kizárólag a csomagoláson feltüntetett lejárati időn belül használható fel.

Megjegyzés  (egy keresztes)
Osztályozás: I. csoport
Orvosi rendelvény nélkül is kiadható gyógyszer (VN).


7.	A FORGALOMBA HOZATALI ENGEDÉLY JOGOSULTJA 

Wörwag Pharma GmbH & Co. KG
Flugfeld-Allee 24
71034 Böblingen
Németország

8.	A FORGALOMBA HOZATALI ENGEDÉLY SZÁMA

